**Zápisnica**

**z ôsmeho zasadnutia komisie výstavby, územného plánovania, dopravy a životného prostredia 3. 10. 2019**

**Otvorenie zasadnutia**

Komisia Výstavby, územného plánovania, dopravy a životného prostredia (ďalej len ako „komisia”, alebo komisia VÚPDaŽP) začala svoje ôsme zasadnutie dňa 03.10.2019 o 15.00 hod. v zasadačke Mestského úradu Námestovo. Predsedníčka komisie Ing. arch. Danica Hollá privítala všetkých prítomných.

Počet prítomných členov bol šesť: Ing. arch. Danica Hollá, Ing. Juraj Kurtulík, Ing. Peter Balcerčík, Ing. Marián Čiernik, Ing. Jaroslav Hucík, Ing. Marek Pjenčák;

Ing. Marcel Bakoš a Ing. arch. Jozef Vrtiel boli neprítomní, za svoju neúčasť sa vopred ospravedlnili. Ing. Jaroslav Genšor vopred ohlásil, že príde neskôr. Predsedníčka komisie skonštatovala, že komisia je uznášania schopná.

Prítomní hostia: hlavná kontrolórka JUDr. Elena Krausová a vedúca oddelenia výstavby Ing. Soňa Medvecká, PhD.

**Schválenie programu**

Predsedníčka oboznámila členov komisie o programe zasadnutia komisie uvedenom v pozvánke zo dňa 25.09.2019 (príloha zápisnice) a zároveň dala členom komisie možnosť program doplniť, zmeniť resp. pripomienkovať. Vzhľadom na to, že žiadny člen komisie nemal k programu pripomienky, predsedníčka navrhla o schválení predloženého programu hlasovať.

*Hlasovanie členov komisie o navrhovanom programe:* ***za - 6, proti - 0, zdržal sa – 0,***

Predsedníčka komisie skonštatovala, že komisia sa bude riadiť navrhnutým programom.

Prišla Ing. Janka Pisarčíková

**K bodu 2 – Návrh a pripravenosť investičných akcií na rok 2020 a na nasledujúce programové obdobie.**

Vedúca odd. výstavby Ing. Medvecká predstavila návrh kapitálových výdavkov mesta Námestovo na roky 2020–2022. Pri kapitole „doprava“ predsedníčka komisie požiadala vedúcu oddelenia výstavby, aby sa pri zahrnutí miestnych komunikácií do rozpočtu presne uvádzalo, či ide o rekonštrukciu alebo opravu, aby poslanci poznali rozsah schvaľovaných stavebných prác. V súvislosti s otázkou pána Hucíka o vybudovanie dažďovej kanalizácie na Poľanovej ulici predsedníčka komisie navrhla, že ak by bola možnosť, tak by sa mesto malo zapojiť do projektov súvisiacich s vodozádržnými opatreniami vrátane zelených striech na verejných budovách. Predsedníčka komisie ďalej navrhla aby sa položka v kapitole doprava - „Rekonštrukcia ulice Mlynská“ (55 000 €) presunula z roku 2021 na rok 2020. Hlasovalo sa o návrhu v nasledovnom znení:

*Komisia VÚPDaŽP odporúča mestskému zastupiteľstvu:*

1. *zaradiť investičnú akciu „Komplexná rekonštrukcia ul. Mlynská od križovatky s ul. Štefánikova po potok Klinec“ do rozpočtu už na rok 2020, pričom upozorňuje, že táto rekonštrukcia musí zahŕňať aj nové napojenie/-nia verejnej kanalizácie, aby nedochádzalo k vypúšťaniu odpadových vôd do potoka Klinec a tým k poškodzovaniu životného prostredia,*
2. *ako súčasť rekonštrukcie zahrnúť aj vybudovanie chodníka v časti od križovatky (parc. CKN 309/2)*

Hlasovanie: **za - 6, proti - 1, zdržal sa – 0, nehlasoval - 0**

**Uznesenie č. 8/2019-1 bolo schválené**

Keďže návrh investičných akcií mestského úradu obsahoval prevažne iba opravy ciest, ďalej sa komisia venovala investičným akciám, ktoré navrhujú zaradiť do rozpočtu poslanci, občania a členovia komisie. Ing. Kurtulík navrhol cestné prepojenie medzi ulicou Ľ. Štúra a Lazovou. Na túto tému bola členmi komisie vedená diskusia. Ing. Pisarčíková vyjadrila názor, že týmto úsekom je cesta nereálna a navrhla riešiť tu len chodník, resp. schody. Komisia hlasovala o návrhu v nasledovnom znení:

*Komisia VÚPDaŽP odporúča mestskému zastupiteľstvu zahrnúť do rozpočtu na r. 2020*

*spracovanie štúdie prepojenia ul. Ľ. Štúra so Saleziánmi.*

Hlasovanie: **za - 7, proti - 0, zdržal sa – 0, nehlasoval - 0**

**Uznesenie č. 8/2019-2 bolo schválené**

Ing. Pisarčíková informovala, že v Námestove sú evidované dve nelegálne skládky odpadov, s ktorými sa niekoľko rokov nič nerobí. Nachádzajú sa pri sídlisku Brehy a pri „Sv. Jánovi“. Obe sa nachádzajú na súkromných pozemkoch. Následne bola vedená diskusia na tému zberného dvora a čiernych skládok, z ktorej vzišiel nasledovný návrh uznesenia:

*Komisia VÚPDaŽP odporúča mestskému zastupiteľstvu vyčleniť na r. 2020 finančné prostriedky na likvidáciu nelegálnych skládok a rozšíriť otváracie hodiny zberného dvora počas týždňa aj v priebehu kalendárneho roka (celoročná prevádzka).*

Hlasovanie: **za - 7, proti - 0, zdržal sa – 0, nehlasoval - 0**

**Uznesenie č. 8/2019-3 bolo schválené**

Prišiel Ing. Jaroslav Genšor

Ďalšou témou, ktorou sa komisia zaoberala, bola žiadosť pána Jankuliaka zastupujúceho skupinu obyvateľov sídliska na ulici Červeného kríža, ktorí žiadajú zahrnúť do rozpočtu úpravu parkovania, verejného osvetlenia a stojiská na smetné koše pri ich bytových domoch. Pán Jankuliak, ktorý bol na rokovaní prítomný, podrobnejšie oboznámil členov komisie s návrhom. K tejto žiadosti komisia hlasovala o nasledujúcom uznesení:

*Komisia VÚPDaŽP odporúča mestskému zastupiteľstvu zahrnúť do rozpočtu vybudovanie krytých stanovísk na nádoby na komunálny odpad a opravu verejného osvetlenia na sídlisku ČK, zároveň odporúča obnoviť tu vodorovné dopravné značenie.*

Hlasovanie: **za 7, proti - 0, zdržal sa – 0, nehlasoval - 1**

**Uznesenie č. 8/2019-4 bolo schválené**

Ing. arch. Hollá ďalej tlmočila návrh obyvateľov, ktorí ju požiadali, aby sa do rozpočtu na r. 2020 zahrnula Oprava Hviezdoslavovho námestia. Komisia v tejto veci hlasovala o nasledujúcom znení uznesenia:

*Komisia VÚPDaŽP odporúča mestskému zastupiteľstvu zahrnúť do rozpočtu na r. 2020 opravu niektorých prvkov Hviezdoslavovho námestia (dlažba, prekáblovanie svetiel, oprava lámp, smetných košov a doplniť vrecká na exkrementy, pitná fontána, schody, stena dejateľov, spílenie mŕtvych stromov).*

Hlasovanie: **za 8, proti - 0, zdržal sa – 0, nehlasoval - 0**

**Uznesenie č. 8/2019-5 bolo schválené**

Ing. Medvecká doplnila návrh kapitálových výdavkov v kapitole „kultúrne služby“ o Komplexnú infraštruktúru knižnice, ktorá by sa mala preniesť do rozpočtu na r. 2020 z roku 2019. Predsedníčka komisie Ing. arch. Hollá upresnila informácie o získanej dotácii na I. etapu tohoto projektu vo výške 60 000.- Eur a o možnosti požiadať o ďalšiu dotáciu na jeho II. etapu, aj o potrebe rekonštrukcie vzduchotechniky v kultúrnom dome z kapitálových výdavkov. Ďalej navrhla, aby mestský úrad zahrnul do rozpočtu Zníženie energetickej náročnosti budovy kultúrneho domu – najskôr projekt a v ďalšom roku realizáciu, čo by sa malo týkať najmä výmeny okien a zateplenia plášťa budovy. Upozornila, že mestský úrad by mal začať sledovať výzvy na znižovanie energetickej náročnosti verejných budov, aby sa mesto mohlo uchádzať o dotáciu. Navrhla komisii prijatie nasledujúceho uznesenia:

*Komisia VÚPDaŽP odporúča mestskému zastupiteľstvu doplniť do rozpočtu:*

1. *na r. 2020*

* *Výmenu sedačiek v kinosále DK (žiadosť o dotáciu)*
* *Komplexná infraštruktúra knižnice v DK I. etapa 60 000.- (schválená dotácia)*
* *Komplexná infraštruktúra knižnice v DK II. etapa 40 000.- (+žiadosť o dotáciu)*
* *Rekonštrukcia vzduchotechniky knižnice a klubovní v DK 50 000.-*
* *Zníženie energetickej náročnosti budovy DK – projekt na SK a realizáciu (zateplenie fasády a výmena výplní otvorov na fasáde)*

*b) na r. 2021*

*- Zníženie energetickej náročnosti budovy DK – realizácia (zateplenie fasády a výmena výplní otvorov na fasáde)*

Hlasovanie: **za 7, proti - 0, zdržal sa – 0, nehlasoval - 1**

**Uznesenie č. 8/2019-6 bolo schválené**

Ďalším návrhom na zaradenie kapitálových výdavkov do rozpočtu mesta bol projekt športovej haly. Túto problematiku priblížil Ing. Kurtulík, ktorý navrhol lokalizovať športovú halu na ulici Komenského v areáli ZŠ Komenského. Ing. Genšor navrhol ako vhodné riešenie umiestniť halu na existujúce asfaltové ihrisko a časť pozemku za ním, ktorý je v súkromnom vlastníctve v 1/1. Ing. arch. Hollá navrhla, aby sa mesto pokúsilo odkúpiť všetky pozemky (alebo aspoň čo najviac) od súkromných vlastníkov v tejto lokalite a športovú halu umiestniť na ploche, ktorá je v územnom pláne schválená ako rozvojová miestneho významu a umožní celkové dobudovanie areálu školy. Ing. Genšor upozornil na zdĺhavé a komplikované procesy v súvislosti s majetkovo-právnym vysporiadaním týchto pozemkov a na veľké finančné výdavky spojené s kúpou týchto pozemkov. Predsedníčka komisie uviedla, že na asfaltovej ploche, kde je v súčasnosti ihrisko, by bolo vhodné zrealizovať dopravné ihrisko. Po širokej diskusii komisia hlasovala o návrhu uznesenia v nasledovnom znení:

*Komisia VÚPDaŽP navrhuje mestskému zastupiteľstvu zahrnúť do rozpočtu:*

1. *na r. 2020*

*- majetkové vysporiadanie pozemkov na stavbu Športová hala pri ZŠ Komenského*

*- Súťaž návrhov na stavbu Športová hala pri ZŠ Komenského*

*- Projekt na ÚK: Športová hala pri ZŠ Komenského*

*- Projekt na SK: Športová hala pri ZŠ Komenského*

*- Projekt na realizáciu stavby: Športová hala pri ZŠ Komenského*

1. *na rok 2021*

*- Realizácia stavby Športová hala pri ZŠ Komenského (charakteristika objektu: športová plocha s rozmermi hádzanárskeho ihriska, s dostatočným zázemím na športové turnaje, minimálne 200 divákov)*

Hlasovanie: **za 8, proti - 0, zdržal sa – 0**

**Uznesenie č. 8/2019-7 bolo schválené**

Pán Jankuliak, ako člen komisie MsZ, ktorá pôsobí v oblasti športu, informoval komisiu výstavby, že v minulosti bola možnosť získať zo zahraničia mantinely na hokejbalové ihrisko, s tým, že podľa ich návrhu by sa tieto mantinely mohli umiestniť na zanedbanom ihrisku na Mlynskej ulici, k tomu je však potrebná oprava tohto ihriska. Členovia komisie poukázali na to, že v meste je viacero takýchto zanedbaných ihrísk, ktoré sa dajú s malými nákladmi opäť sprevádzkovať. Ing. arch. Hollá navrhla, aby komisia hlasovala aj o zahrnutí Dopravného ihriska do rozpočtu, keďže je možnosť podpory jeho vybudovania aj z mimorozpočtových zdrojov. K týmto návrhom komisia hlasovala samostatne:

*Komisia VÚPDaŽP odporúča mestskému zastupiteľstvu zaradiť do rozpočtu na r. 2020:*

1. *projekt Dopravného ihriska v areáli ZŠ Komenského a na ďalšie programové obdobie jeho realizáciu,*
2. *finančné prostriedky na opravu neudržiavaných ihrísk v Námestove, prioritne na Mlynskej ulici.*

**1. hlasovanie: za 8, proti - 0, zdržal sa - 0**

**2. hlasovanie: za 8, proti - 0, zdržal sa - 0**

**Uznesenie č. 8/2019-8 bolo schválené**

Ďalším návrhom na zaradenie kapitálových výdavkov do rozpočtu mesta boli požiadavky škôl a školských zariadení v Námestove. Keďže však návrh nebol dostatočne pripravený komisia hlasovala o nasledujúcom návrhu uznesenia:

*Komisia VÚPDaŽP odporúča bližšie špecifikovať požiadavky jednotlivých škôl a školských zariadení, v zriaďovateľskej pôsobnosti mesta Námestovo, súvisiace s rozpočtom na r. 2020.*

Hlasovanie: **za 8, proti - 0, zdržal sa - 0**

**Uznesenie č. 8/2019-9 bolo schválené**

Ing. arch. Danica Hollá upozornila prítomných zamestnancov MsÚ, že je potrebné skultivovať zeleň v tzv. U-čku na nábreží. Navrhla:

* odstrániť zatrávňovacie panely, skultivovať pôdu a trávnik na „zelených“ terasách, jeho pravidelnú údržbu (vrátane letného zavlažovania) tak, aby sa na terasách U-čka udržal anglický trávnik
* skultivovanie a pravidelnú údržbu plôch, ktoré priliehajú k ihriskám (športovým plochám) na nábreží – vegetácia vysádzaná do fólií

*Keďže vedúca oddelenia výstavby prisľúbila v tejto veci nápravu, Ing. arch. Hollá netrvala na hlasovaní o tomto návrhu.*

**K bodu 3 – Koncepcia postupného vysporiadania vlastníckych vzťahov k pozemkom pod existujúcimi nehnuteľnosťami vo vlastníctve mesta Námestovo.**

Ing. Medvecká v tejto súvislosti uviedla, že v dôsledku nedostatku času zatiaľ mestský úrad túto koncepciu nepripravil. Ing. arch. Hollá v súvislosti s vysporiadaním vlastníckych vzťahov k pozemkom upozornila na to, že v návrhu rozpočtu na r. 2020 je aj položka na výkup pozemkov 140 000.- Eur, a že koncepciu treba prijať ešte pred schvaľovaním rozpočtu.

Komisia sa zaoberala mapou pasportizácie pozemkov. Zistila, že mapa obsahuje chyby, ktoré je potrebné opraviť, aby boli informácie v mape relevantné, zodpovedajúce skutočnosti.

Ing. arch. Hollá upozornila, že aj z tejto mapy sú zrejmé vlastnícke vzťahy k pozemkom, ktoré mesto Námestovo počas opravy vyasfaltovalo na ul. Miestneho priemyslu. Keďže tieto pozemky sú v súkromnom vlastníctve a mesto sa s vlastníkmi na asfaltovaní nedohodlo, podľa jej názoru tým mesto neoprávnene zasiahlo do vlastníckych práv drobných vlastníkov, čím porušilo zákon a vedenie mesta by malo v tomto urýchlene nájsť riešenie na nápravu.

Ing. arch. Hollá ďalej upozornila vedúcu oddelenia výstavby, že treba urobiť nápravu vo zverejňovaní zmlúv s dodávateľmi stavieb: zverejňovať spolu so zmluvou aj prílohy zmlúv, ktoré sú neoddeliteľnou súčasťou zmluvy.

Ďalej upozornila na obsahové chyby zmlúv, ktoré vedúcej oddelenia výstavby podrobne vysvetlila a odporučila prehodnotiť znenie zmlúv, ktoré sa uzatvárajú s dodávateľmi stavieb.

*K tomuto bodu rokovania komisia neprijala žiadne uznesenie.*

**K bodu 4 – Návrhy a podnety členov komisie**

Komisia diskutovala o riešení územného konania v oblasti Vojenské II v čase prípravy pozemkových úprav.

*Komisia k tomuto bodu rokovania neprijala uznesenie.*

**K bodu 5 - Záver**

Na záver predsedníčka komisie poďakovala všetkým členom za účasť na komisii a zasadnutie komisie ukončila.

..................................................... ......................................................

Ing. arch. Danica Hollá Ing. Jozef Trnovec

predsedníčka komisie zapisovateľ